《题欧阳永叔新凿幽谷泉》
宋代·刘攽

江南多名山，少有琅琊比。琅琊盛泉石，晚得幽谷美。

将非造物者，留以待君子。乃知智且仁，必好山与水。

公有高世材，此山共森峙。公有济物心，此泉共清泚。

泉始居地中，隐塞未如此。今为万丈流，近自一勺始。

东浮沧溟广，下益松桧喜。奈何公之惠，及更局千里。

安得从公居，曲肱偃吾几。安得从公游，枕石洗吾耳。

是非付天壤，尘事如脱屣。当为谷中叟，肯为轩冕起。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。